भारत, चीन से पिछड़ रहे अमेरिकी बच्चे : ओबामा  
अमेरिकी राष्ट्रपति बराक ओबामा ने अमेरिकी बच्चों से विज्ञान, गणित और प्रौद्योगिकी की पढ़ाई पर ध्यान केंद्रित करने का आह्वान किया।
अमेरिकी राष्ट्रपति बराक ओबामा ने अमेरिकी बच्चों से विज्ञान, गणित और प्रौद्योगिकी की पढ़ाई पर ध्यान केंद्रित करने का आह्वान किया। ओबामा का मानना है कि अमेरिका, इस क्षेत्र में चीन और भारत से पिछड़ता जा रहा है।  मुश्किलों से घिरे अमेरिकी राष्ट्रपति बराक ओबामा ने स्वयं को 'आम अमेरिकी नागरिकों से जोड़ने' के लिए बस के जरिये मिडवेस्टर्न की तीन दिनों की यात्रा मंगलवार को शुरू की थी। ओबामा गुरुवार को अपने गृह राज्य इलिनोई पहुंचे।  उन्होंने कहा,मैं गारंटी देता हूं, यदि आप कुशल इंजीनियर हैं, यदि कुशल कम्प्यूटर विशेषज्ञ हैं, यदि आप गणित या प्रौद्योगिकी में कुशल हैं, तो आज की अर्थव्यवस्था में आप रोजगारयुक्त हैं। तीन दिवसीय बस यात्रा के खत्म होने पर ओबामा ने एटकिंसन के टाउनहाल में छात्रों के समूह से कहा, हम इस क्षेत्र में तुलनात्मक रूप से लाभ की स्थिति में हैं। लेकिन चीन और भारत से हम तेजी से पिछड़ते जा रहे हैं, क्योंकि वहां के बच्चे इन विषयों को ही पढ़ रहे हैं।  ओबामा ने ऊर्जा संकट के लिए भारत और चीन जैसी उभरती हुई अर्थव्यवस्थाओं को दोषी ठहराया। उन्होंने कहा कि चीन और भारत में खाद्यान्न की बढ़ती मांग के कारण जींसों की कीमतों में उछाल आ रहा है और यह हमारे लिए महत्वपूर्ण है।  ओबामा ने कहा कि इससे जैव ईंधन बनाने के लिए सामग्री उपलब्ध नहीं हो पा रही है। इससे पहले ओबामा ने मंगलवार को अपनी यात्रा की शुरुआत करते हुए देश की दलगत राजनीति की आलोचना करते हुए सांसदों से आर्थिक विकास को प्राथमिकता देने का आह्वान किया था। ओबामा ने आयोवा में डेकोराह के एक भवन में आयोजित बैठक में कहा था कि अर्थव्यवस्था मजबूत करने, रोजगार बढ़ाने और देश के घाटे को नियंत्रित करने के लिए वह एक विस्तृत योजना जारी करेंगे।  इसके पहले, मिनेसोटा में ओबामा ने देश की ऋणग्रस्तता के लिए मध्यपूर्व के देशों की अर्थव्यवस्थाओं के डवांडोल होने, यूरोप में कर्ज की समस्या और जापान में आए भूकम्प एवं सुनामी को जिम्मेदार ठहराया।